KIRJALLINEN KYSYMYS E-1789/00

esittäjä(t): Luis Berenguer Fuster (PSE) komissiolle

(8. kesäkuuta 2000)

Aihe: Sähkön hintalaskelmia koskevat häiriöt Espanjassa

Espanjan lehdistö vuoti jälleen julkisuuteen tiedon, mistä uuden komission muodostamisen jälkeen on tullut jo lähes tapa. Tämän viimeisimmän uutisen mukaan sähkön hinta Espanjassa laski 16 prosenttia kolmen viime vuoden aikana.

Tapahtuneen vuoksi pelätään, että kyseisellä uutisella pyritään saavuttamaan myönteinen suhtautuminen alan valtiontukien (CTC) hyväksymiseen ja toisaalta, että komissio joutuu naurunalaiseksi kaikkien espanjalaisten silmissä, jotka eivät näe tämän hinnan alenemisen heijastuvan lompakkonsa paksuuteen.

- Pitääkö paikkansa, että sähkölaskun summa on laskenut Espanjassa 16 prosenttia?

- Mitä laskelmia komissio on tehnyt?

- Voiko komissio eritellä laskelmissaan suurkuluttajia ja kotitalouksia koskevat arviot?

- Onko komissio tietoinen Comisión Nacional del Sistema Eléctricon tutkimuksista, joiden mukaan sähkön hinta nousi vuosina 1998 ja 1999?

- Ovatko nämä laskelmat virheellisiä ja jos ovat, niin mistä syistä?

Loyola de Palacion komission puolesta antama vastaus

(20. heinäkuuta 2000)

1. Yksi sähkömarkkinoiden avautumisen selkeimmistä vaikutuksista on sähkön hinnan lasku, joka on komission mielestä jo lähes toteutunut yhteisössä (sähkön sisämarkkinoiden toteutumisessa viime aikoina saavutettua kehitystä koskeva komission tiedonanto neuvostolle ja parlamentille(1)). Tilastot sähkön hintakehityksestä Espanjassa vuosina 19961999 osoittavat hintojen laskeneen. Mainitun komission tiedonannon liitteestä 2 käy ilmi, että sähkön nimellishinnat ovat laskeneet Espanjassa i) kuluttajien osalta 15,1 prosenttia, ii) pienyritysten osalta 18,4 prosenttia ja iii) koko teollisuuden osalta 16,2 prosenttia. Parlamentin jäsenen mainitsema 16 prosentin lasku on saatu mitä todennäköisimmin laskemalla edellä mainittujen lukujen keskiarvo. Luvut ovat Eurostatin julkaisemia, ja ne perustuvat euroina ilmoitettuihin hintoihin. Jos hinnat muunnetaan kansalliseksi valuutaksi, sähkön nimellishinnat ovat laskeneet Espanjassa 12,5 prosenttia kotitalouksien osalta, 16 prosenttia pienyritysten osalta ja 13,7 prosenttia koko teollisuuden osalta (vuoden 1996 heinäkuun ja vuoden 1999 heinäkuun välisenä ajanjaksona).

2. Komissio on tietoinen Espanjan sähkö- ja kaasualan sääntelyelimen (Comisión Nacional de la Energía) julkaisemiin lukuisiin tutkimuksiin. Erityisesti on mainittava Internet-osoitteessa http/wwwint.cne.es/pdf/OI001_99.pdf julkaistu vertaileva tutkimus CNSE OI002/99, jonka kohdissa 20 ja 30 sähkön hintojen todetaan yleisesti laskeneen Espanjassa vuosina 1997 ja 1998. Komissio ei tunne parlamentin jäsenen mainitsemia Comisión Nacionalin toteuttamia tutkimuksia, joissa sähkön hintojen väitetään nousseen Espanjassa sekä vuonna 1998 että vuonna 1999.

Komissio toteaa myös, että Comisión Nacional on toimittanut sille useaan otteeseen taulukoita ja lukuja, joiden mukaan sähkön nimellishinnat ovat laskeneet 7,8 prosenttia kotitalouskäyttäjien osalta ja 12,1 prosenttia teollisuuskäyttäjien osalta. Näiden lukujen ja komission laskemien lukujen väliset erot johtuvat todennäköisesti erilaisista tutkimusmenetelmistä. Erityisesti on syytä mainita, että Comisión Nacionalin käyttämiin lukuihin sisältyy Espanjan sähkövero vuosina 1998 ja 1999; komission esittämiin lukuihin vero ei sen sijaan sisälly.

(1) KOM(2000) 297 lopullinen.